‘પપ્પા તમે પણ અગાસી પર ચાલો ને. બધા પતંગ ચગાવે છે. પવન પણ સારો નીકળ્યો છે. મારી ફીરકી કોઈ પકડતું નથી.’ મકરસંક્રાંતિના દિવસે મારા પુત્રએ મને કહ્યું. સૂર્ય હજુ મધ્યાહ્ને પણ પહોંચ્યો ન હતો. દશ-સવા દશ માંડ થયા હશે, પરંતુ તહેવારની રોનક દિવસની શરૂઆતથી જ જાણે તેની ચરમસીમાએ હતી. મહાનગરનાં દરેક ફ્લેટ મકાનોની અગાશીઓ પર જાણે કીડિયારું ઊભરાયું હતું. શહેરના દરેક રાજમાર્ગો પર હોહા અને દેકારા સંભળાતા હતા. લોકો હર્ષ ઉલ્લાસથી મકરસંક્રાંતિના દિવસની દરેક ક્ષણનો આનંદ જાણે લૂંટી રહ્યા હતા.